NAVODILA ZA PRIPRAVO IN PREDSTAVITEV SEMINARSKE NALOGE
Predmet: Tehnologije predelave v kmetijstvu
Področje seminarskih nalog: Predelava, skladiščenje in podaljševanje obstojnosti sadja in zelenjave
1. Namen seminarske naloge
Namen seminarske naloge je, da študent poglobljeno obdela izbrano temo s področja fiziologije, skladiščenja, predelave ali podaljševanja obstojnosti sadja in zelenjave.
Pri pripravi seminarske naloge mora študent pokazati, da zna:
· poiskati ustrezne strokovne in znanstvene informacije;
· kritično presoditi različne vire informacij;
· povezati fiziološke procese v rastlinskem tkivu s tehnologijo skladiščenja in predelave;
· razložiti vpliv posameznih tehnoloških postopkov na kakovost proizvoda;
· primerjati različne postopke oziroma tehnologije;
· strokovne informacije predstaviti jasno, logično in razumljivo;
· samostojno oblikovati zaključke;
· rezultate svojega dela predstaviti v obliki 15-minutne ustne predstavitve.
Seminarska naloga naj ne bo zgolj zbiranje in prepisovanje informacij iz literature. Pomembno je, da študent informacije poveže, primerja, razloži in kritično ovrednoti.

2. KORAKI PRI PRIPRAVI SEMINARSKE NALOGE
KORAK 1: Izbira teme
Izberite eno od predlaganih tem oziroma temo, ki jo odobri izvajalec predmeta.
Tema mora biti dovolj ozka, da jo je mogoče kakovostno obdelati.
Primer preširoke teme:
Skladiščenje sadja in zelenjave
Primer ustreznejše teme:
Vpliv temperature skladiščenja na kakovost in obstojnost jabolk
Še bolj usmerjena tema:
Vpliv temperature in kontrolirane atmosfere na ohranjanje čvrstosti jabolk med skladiščenjem
Pri izbiri teme razmislite:
· katero sadje ali zelenjavo boste obravnavali;
· kateri fiziološki proces vas zanima;
· katero tehnologijo skladiščenja ali predelave boste obravnavali;
· katere kazalnike kakovosti boste spremljali oziroma opisovali.

KORAK 2: Določitev cilja seminarske naloge
Pred iskanjem literature določite glavni cilj naloge.
Cilj pove, kaj želite z nalogo ugotoviti, predstaviti ali primerjati.
Primer:
Cilj seminarske naloge je predstaviti vpliv temperature skladiščenja na fiziološke procese, kakovost in obstojnost jabolk ter primerjati priporočene pogoje skladiščenja za različne sorte.
Lahko določite tudi 2–4 podcilje.
Primer:
1. predstaviti osnovne fiziološke procese jabolka po obiranju;
2. razložiti vpliv temperature na intenzivnost dihanja in zorenje;
3. predstaviti vpliv temperature na izgubo mase, čvrstost in kakovost plodov;
4. primerjati rezultate različnih raziskav.
Na koncu naloge mora biti mogoče preveriti, ali ste zastavljeni cilj dosegli.

KORAK 3: Oblikovanje ključnih vprašanj
Pred začetkom pisanja si zastavite nekaj vprašanj, na katera želite z nalogo odgovoriti.
Na primer:
· Kaj se s plodom dogaja po obiranju?
· Kateri fiziološki procesi povzročajo izgubo kakovosti?
· Kako temperatura vpliva na hitrost dihanja?
· Kako temperatura vpliva na zorenje?
· Kakšni so optimalni pogoji skladiščenja?
· Ali se optimalni pogoji razlikujejo med sortami?
· Katere fiziološke poškodbe se lahko pojavijo pri prenizkih temperaturah?
· Kako lahko z izbrano tehnologijo podaljšamo življenjsko dobo proizvoda?
Ta vprašanja naj vam služijo kot vodilo pri iskanju literature in pisanju naloge.

KORAK 5: Iskanje literature
Za seminarsko nalogo uporabite predvsem strokovno in znanstveno literaturo.
Prednost imajo:
· znanstveni članki;
· strokovni članki;
· znanstvene in strokovne knjige;
· univerzitetni učbeniki;
· pregledni znanstveni članki;
· strokovne publikacije raziskovalnih ustanov;
· publikacije univerz;
· publikacije mednarodnih strokovnih organizacij;
· uradne podatkovne zbirke.
Spletne strani uporabljajte previdno.
Kot glavni vir niso ustrezni:
· Wikipedija;
· blogi;
· komercialne strani proizvajalcev;
· anonimne spletne strani;
· poljudni članki brez navedenih virov;
· forumi;
· objave na družbenih omrežjih.
Takšni viri vam lahko pomagajo pri začetnem razumevanju teme, vendar jih praviloma ne uporabljajte kot strokovno podlago seminarske naloge.
Priporočeno število virov
Seminarska naloga naj temelji na najmanj 8–10 kakovostnih virih.
Priporočljivo je uporabiti:
· najmanj 5 znanstvenih ali strokovnih člankov;
· nekaj preglednih člankov ali knjig;
· po potrebi druge strokovne publikacije.
Priporočljivo je, da je pomemben del uporabljene literature relativno novejši, predvsem kadar opisujete sodobne tehnologije.
Starejši temeljni viri so dovoljeni, kadar predstavljajo pomembne osnovne zakonitosti.

KORAK 6: Pregled in organizacija literature
Literature ne začnite takoj prepisovati v seminarsko nalogo.
Za vsak pomembnejši vir si najprej naredite kratke zapiske (lahko tudi v obliki tabele).
Zapišite:
· avtorja in leto;
· namen raziskave;
· uporabljeno surovino oziroma vrsto sadja ali zelenjave;
· pogoje poskusa;
· obravnavano tehnologijo;
· glavne rezultate;
· zaključke avtorjev;
· podatke, ki jih boste morda uporabili v tabeli ali grafu.
Nato informacije razvrstite po vsebinskih sklopih.
Na primer:
Tema: skladiščenje jabolk
1. fiziologija jabolka po obiranju;
2. dihanje;
3. etilen in zorenje;
4. vpliv temperature;
5. vpliv relativne zračne vlage;
6. kontrolirana atmosfera;
7. spremembe čvrstosti;
8. izgube mase;
9. fiziološke poškodbe;
10. priporočeni pogoji skladiščenja.

3. STRUKTURA PISNE SEMINARSKE NALOGE
Seminarska naloga naj ima jasno in logično strukturo.
3.1 Naslovna stran
Naslovna stran naj vsebuje:
· naziv ustanove;
· študijski program;
· ime predmeta;
· naslov seminarske naloge;
· ime in priimek študenta;
· ime izvajalca oziroma mentorja;
· kraj;
· leto.
Naslov naj jasno izraža vsebino naloge.

3.2 Kazalo
Kazalo naj vsebuje:
· glavna poglavja;
· podpoglavja;
· številke strani.
Naslovi v kazalu morajo biti enaki naslovom v besedilu.

3.3 Uvod
Priporočena dolžina: približno 0,5–1 stran.
V uvodu:
1. predstavite problem;
2. pojasnite, zakaj je tema pomembna;
3. predstavite pomen izbrane kulture oziroma proizvoda;
4. nakažite problem kvarjenja, skladiščenja ali predelave;
5. navedite cilj seminarske naloge.
Uvod naj odgovori predvsem na vprašanji:
Kaj obravnavamo?
in
Zakaj je to pomembno?
Ne začnite neposredno z zelo podrobnim opisovanjem tehnologije.

3.4. Osnovne značilnosti izbranega sadja ali zelenjave
Na kratko predstavite surovino.
Lahko vključite:
· botanične oziroma agronomske značilnosti;
· gospodarski pomen;
· osnovno kemijsko sestavo;
· vsebnost vode;
· značilnosti tkiva;
· značilnosti, pomembne za skladiščenje in predelavo.
To poglavje naj bo kratko.
Seminarska naloga pri tem predmetu ni namenjena podrobnemu opisovanju pridelave rastline.
Osredotočite se na lastnosti, ki so pomembne za kakovost, fiziologijo po obiranju, skladiščenje in predelavo.

3.5. Fiziologija proizvoda po obiranju
Razložite, kaj se s sadjem oziroma zelenjavo dogaja po obiranju.
Glede na temo lahko obravnavate:
Dihanje
Pojasnite:
· kaj je dihanje;
· zakaj se nadaljuje tudi po obiranju;
· kateri dejavniki vplivajo na intenzivnost dihanja;
· kako je intenzivnost dihanja povezana z življenjsko dobo proizvoda.
Transpiracija
Pojasnite:
· izgubo vode;
· izgubo mase;
· venenje;
· vpliv relativne zračne vlage;
· vpliv embalaže.
Zorenje
Pri sadju razložite:
· spremembo barve;
· mehčanje;
· spremembe sladkorjev in kislin;
· razvoj arome;
· spremembe celičnih sten.
Etilen
Če je relevanten za temo, predstavite:
· nastajanje etilena;
· vpliv etilena na zorenje;
· klimakterično in neklimakterično sadje;
· možnosti tehnološke regulacije delovanja etilena.
Vedno poskušajte fiziološke procese povezati s tehnologijo.
Ni dovolj zapisati:
Pri nižji temperaturi se sadje bolje skladišči.
Pojasniti morate zakaj.
Na primer:
znižanje temperature → zmanjšanje hitrosti encimskih reakcij → zmanjšanje intenzivnosti dihanja → počasnejša poraba rezervnih snovi → počasnejše zorenje → daljša skladiščna doba.

3.6. Osrednje poglavje: izbrana tehnologija
To je najpomembnejši del seminarske naloge.
Obseg in vsebina sta odvisna od izbrane teme.
Če je tema skladiščenje, lahko obravnavate:
· temperaturo;
· relativno zračno vlago;
· sestavo atmosfere;
· koncentracijo O₂;
· koncentracijo CO₂;
· etilen;
· kontrolirano atmosfero;
· modificirano atmosfero;
· trajanje skladiščenja.
Če je tema sušenje, obravnavajte:
· pripravo surovine;
· način sušenja;
· temperaturo;
· hitrost zraka;
· odstranjevanje vode;
· končno vsebnost vode;
· aktivnost vode;
· spremembe barve;
· spremembe teksture;
· izgube hranilnih snovi.
Če je tema zamrzovanje, obravnavajte:
· pripravo surovine;
· hitrost zamrzovanja;
· nastajanje ledenih kristalov;
· poškodbe celic;
· pogoje skladiščenja;
· odtajanje;
· spremembe teksture.
Če je tema pakiranje, obravnavajte:
· funkcijo embalaže;
· vrste embalažnih materialov;
· prepustnost materialov;
· modificirano atmosfero;
· izgubo vode;
· dihanje proizvoda;
· zaščito pred mehanskimi poškodbami.
Če je tema toplotna obdelava, obravnavajte:
· blanširanje;
· pasterizacijo;
· sterilizacijo;
· vpliv temperature in časa;
· inaktivacijo encimov;
· mikrobiološko stabilnost;
· spremembe hranilne in senzorične kakovosti.

3.7. Vpliv tehnologije na kakovost proizvoda
Ne obravnavajte samo tehnologije.
Pojasnite, kakšne posledice ima izbrani postopek za proizvod.
Obravnavate lahko:
Fizikalne lastnosti
· izguba mase;
· čvrstost;
· tekstura;
· vsebnost vode.
Kemijske lastnosti
· sladkorji;
· organske kisline;
· vitamini;
· antioksidanti;
· pigmenti.
Senzorične lastnosti
· barva;
· okus;
· vonj;
· aroma;
· tekstura.
Mikrobiološko kakovost
· razvoj mikroorganizmov;
· gnitje;
· kvarjenje.
Skladiščno sposobnost
· življenjska doba;
· čas do izgube tržne kakovosti;
· pojav fizioloških poškodb.

3.8. Primerjava raziskav
Pomemben del seminarske naloge je primerjava ugotovitev različnih avtorjev.
Ne predstavite vsakega članka posebej po principu:
Avtor A je ugotovil …
Avtor B je ugotovil …
Avtor C je ugotovil …
Informacije povežite.
Boljši način:
Večina raziskav kaže, da zmanjšanje temperature skladiščenja upočasni mehčanje plodov. Vendar se optimalna temperatura razlikuje med vrstami in sortami. Pri nekaterih vrstah lahko prenizke temperature povzročijo poškodbe zaradi mraza.
Nato navedite ustrezne vire.
Posebej zanimivo je izpostaviti:
· rezultate, ki se med raziskavami ujemajo;
· rezultate, ki se razlikujejo;
· možne razloge za razlike.
Razlogi so lahko:
· druga sorta;
· druga stopnja zrelosti;
· druga temperatura;
· druga sestava atmosfere;
· drugačen čas skladiščenja;
· druga metodologija merjenja.

3.9. Uporaba tabel, slik in grafov
Seminarska naloga naj vsebuje ustrezno vizualno gradivo.
Priporočljivi so:
· diagrami tehnoloških postopkov;
· grafi rezultatov raziskav;
· primerjalne tabele;
· fotografije simptomov fizioloških poškodb;
· sheme zorenja;
· sheme skladiščnih sistemov.
Vsaka tabela in slika mora imeti:
· številko;
· naslov;
· naveden vir.
Primer:
Slika 1: Vpliv temperature na intenzivnost dihanja jabolk.
Vir mora biti naveden.
Tabele in slike morajo biti v besedilu tudi opisane in razložene.
Ne vključujte slike samo zaradi vizualnega videza.

3.10. Kritična razprava
V nalogi pokažite lastno strokovno razmišljanje.
Razmislite:
· Katere so prednosti izbrane tehnologije?
· Katere so njene slabosti?
· Kakšni so možni problemi?
· Ali je tehnologija primerna za vse vrste pridelkov?
· Kakšni so stroški oziroma tehnološke zahteve?
· Ali lahko postopek negativno vpliva na kakovost?
· Kakšni so možni kompromisi med obstojnostjo in kakovostjo?
Primer:
Kontrolirana atmosfera lahko močno podaljša skladiščenje jabolk, vendar zahteva ustrezno opremo in natančen nadzor koncentracij plinov. Prenizka koncentracija kisika lahko povzroči anaerobni metabolizem in razvoj neželenih arom.
Takšno povezovanje kaže razumevanje problematike.

3.11. Zaključek
Priporočena dolžina: približno 0,5–1 stran.
V zaključku:
· ne uvajajte novih podatkov;
· odgovorite na cilj naloge;
· povzemite najpomembnejše ugotovitve;
· izpostavite praktični pomen.
Zaključek naj odgovori na vprašanje:
Kaj smo na podlagi pregledane literature ugotovili?
Priporočljivo je izpostaviti 3–5 ključnih ugotovitev.

[bookmark: _GoBack]3.12. Literatura
Na koncu navedite vse uporabljene vire.
Vsak vir, ki je naveden v besedilu, mora biti v seznamu literature.
Vsak vir iz seznama literature mora biti uporabljen v besedilu.
Uporabljajte enoten sistem citiranja skozi celotno nalogo.
Primer navedbe v besedilu:
Temperatura pomembno vpliva na intenzivnost dihanja rastlinskega tkiva (Priimek, 2024).
ali:
Priimek in sod. (2024) ugotavljajo, da …
Dobesedno prepisovanje besedila brez navedbe vira ni dovoljeno.

4. Priporočen obseg seminarske naloge
Priporočeni obseg glavnega besedila je približno:
8–12 strani
brez:
· naslovnice;
· kazala;
· seznama literature;
· morebitnih prilog.
Pomembnejša od same dolžine je kakovost vsebine.

5. Priporočena struktura naloge
Primer:
1. Uvod
2. Značilnosti izbrane surovine
3. Fiziologija po obiranju
3.1 Dihanje
3.2 Transpiracija
3.3 Zorenje
3.4 Vloga etilena
4. Izbrana tehnologija skladiščenja oziroma predelave
4.1 Princip delovanja
4.2 Tehnološki pogoji
4.3 Vpliv posameznih dejavnikov
5. Vpliv tehnologije na kakovost proizvoda
5.1 Fizikalne spremembe
5.2 Kemijske spremembe
5.3 Senzorična kakovost
5.4 Obstojnost
6. Primerjava raziskav in razprava
7. Zaključek
8. Literatura
Strukturo prilagodite izbrani temi.

6. KONTROLNI SEZNAM PRED ODDAJO
Pred oddajo preverite:
□ Ali naslov jasno izraža vsebino naloge?
□ Ali je v uvodu jasno zapisan cilj?
□ Ali naloga dejansko odgovarja na zastavljeni cilj?
□ Ali sem razložil fiziologijo proizvoda po obiranju?
□ Ali sem fiziološke procese povezal s tehnologijo?
□ Ali sem pojasnil princip delovanja izbrane tehnologije?
□ Ali sem predstavil vpliv tehnologije na kakovost?
□ Ali sem primerjal rezultate različnih raziskav?
□ Ali sem vključil kritično razpravo?
□ Ali imajo vse slike in tabele naslov ter vir?
□ Ali sem pravilno citiral uporabljeno literaturo?
□ Ali se vsi citirani viri pojavljajo v seznamu literature?
□ Ali zaključek povzema glavne ugotovitve?
□ Ali je besedilo napisano strokovno in razumljivo?
□ Ali sem preveril slovnico in oblikovanje?

USTNA PREDSTAVITEV SEMINARSKE NALOGE
7. Trajanje predstavitve
Za ustno predstavitev imate največ:
15 minut.
Predstavitev mora biti pripravljena v programu PowerPoint oziroma primerljivem programu.
Priporočeno število diapozitivov:
10–14 diapozitivov.
Približno pravilo je:
1 diapozitiv ≈ 1 minuta predstavitve.
Ni potrebno, da ima vsak diapozitiv popolnoma enak čas.

8. Predlagana struktura 15-minutne predstavitve
Diapozitiv 1 – Naslov
Čas: približno 30 sekund
Vključite:
· naslov naloge;
· ime in priimek;
· predmet.
Na začetku v enem ali dveh stavkih povejte, zakaj ste izbrali oziroma zakaj je tema pomembna.

Diapozitiv 2 – Problem in cilj naloge
Čas: približno 1 minuta
Predstavite:
· problem;
· pomen teme;
· glavni cilj seminarske naloge.
Občinstvu mora biti takoj jasno, kaj boste predstavili.

Diapozitiv 3 – Osnovne značilnosti proizvoda
Čas: približno 1 minuta
Predstavite samo lastnosti, pomembne za vašo temo.
Ne predstavljajte podrobno botanike ali tehnologije pridelave, če to ni neposredno povezano s temo.

Diapozitiv 4 – Fiziologija po obiranju
Čas: približno 1–1,5 minute
S pomočjo sheme lahko predstavite:
· dihanje;
· transpiracijo;
· zorenje;
· etilen.
Izberite procese, ki so pomembni za vašo temo.

Diapozitivi 5–8 – Glavni del: tehnologija
Čas: približno 5 minut
To naj bo jedro predstavitve.
Predstavite:
· princip tehnologije;
· ključne procesne pogoje;
· vpliv temperature;
· vpliv atmosfere;
· vpliv časa;
· potek procesa;
· posebnosti za izbrano sadje ali zelenjavo.
Uporabljajte predvsem:
· sheme;
· fotografije;
· diagrame;
· grafe.
Izogibajte se dolgim odstavkom besedila.

Diapozitiva 9–10 – Rezultati raziskav
Čas: približno 2–3 minute
Predstavite 1–3 zanimive rezultate iz znanstvene literature.
Rezultat naj bo prikazan v obliki:
· grafa;
· tabele;
· primerjave;
· fotografije.
Ne pokažite grafa brez razlage.
Povejte:
1. Kaj prikazuje?
2. Kaj je najpomembnejši rezultat?
3. Zakaj je rezultat pomemben?

Diapozitiv 11 – Prednosti in omejitve
Čas: približno 1 minuta
Predstavite npr.:
Prednosti
· daljša obstojnost;
· manj izgub;
· boljša kakovost.
Omejitve
· stroški;
· zahtevna tehnologija;
· možne poškodbe proizvoda;
· vpliv na senzorično kakovost.

Diapozitiv 12 – Zaključki
Čas: približno 1–1,5 minute
Predstavite največ 3–5 ključnih zaključkov.
Zaključki naj bodo kratki in jasni.
Primer:
1. Temperatura je najpomembnejši dejavnik pri upočasnjevanju metabolizma po obiranju.
2. Optimalna temperatura je odvisna od vrste in sorte.
3. Prenizka temperatura lahko pri občutljivih vrstah povzroči poškodbe zaradi mraza.
4. Kombinacija hlajenja in kontrolirane atmosfere lahko dodatno podaljša skladiščno dobo.

Zadnji diapozitiv – Literatura / vprašanja
Navedite najpomembnejše vire oziroma zaključite z:
Hvala za pozornost.

9. Kako oblikovati PowerPoint predstavitev
Na diapozitivih naj bo čim manj besedila
Diapozitiv ni stran seminarske naloge.
Ne uporabljajte dolgih odstavkov.
Namesto:
Temperatura ima zelo pomemben vpliv na intenzivnost dihanja sadja in zelenjave, saj se z zmanjševanjem temperature zmanjšuje tudi intenzivnost presnovnih procesov ...
raje:
Nižja temperatura
↓
manjša intenzivnost dihanja
↓
počasnejše zorenje
↓
daljša obstojnost

10. Velikost pisave
Priporočljivo:
· naslov: najmanj 28–32 pt;
· osnovno besedilo: najmanj 20–24 pt;
· napisi na grafih morajo biti dovolj veliki, da jih je mogoče prebrati.
Če morate uporabiti zelo majhno pisavo, je na diapozitivu verjetno preveč vsebine.

11. Fotografije in grafi
Uporabljajte kakovostne slike.
Grafi naj bodo:
· dovolj veliki;
· jasno označeni;
· razumljivi;
· neposredno povezani z vašo razlago.
Iz grafa odstranite nepotrebne elemente, če zmanjšujejo preglednost.
Pri slikah, grafih in podatkih navedite vir.

12. Kaj povedati in česa ne brati
Predstavitev ni branje seminarske naloge.
Prav tako ne berite besedila neposredno z diapozitivov.
Diapozitiv naj vam pomaga pri razlagi.
Študent mora biti sposoben:
· razložiti prikazano vsebino;
· povezati različne informacije;
· pojasniti strokovne izraze;
· odgovoriti na osnovna vprašanja o svoji temi.

13. Vaja pred predstavitvijo
Predstavitev morate predhodno vsaj enkrat izvesti v celoti in meriti čas.
Priporočljivo je, da ciljna dolžina vaje znaša približno:
13–14 minut.
Tako ostane nekaj časa za manjša odstopanja pri dejanski predstavitvi.
Če predstavitev pri vaji traja 20 minut, je ne poskušajte samo govoriti hitreje.
Zmanjšajte količino vsebine.

14. Kaj storiti, če imate preveč vsebine?
Najprej odstranite:
· podrobne opise, ki niso neposredno povezani s ciljem;
· dolge definicije;
· zgodovino tehnologije;
· nepomembne številčne podatke;
· ponavljajoče se informacije.
Ohranite predvsem:
problem → fiziološka razlaga → tehnologija → rezultat → praktični pomen.

15. Priporočena razporeditev 15 minut
	Del predstavitve
	Čas

	Uvod in cilj
	1,5 min

	Osnovne značilnosti in fiziologija
	2,5 min

	Glavna tehnologija
	5 min

	Rezultati in primerjava raziskav
	3 min

	Prednosti in omejitve
	1 min

	Zaključki
	1,5–2 min


Največ časa namenite osrednjemu strokovnemu delu.

16. Priprava na vprašanja
Po predstavitvi morate biti pripravljeni odgovoriti na vprašanja.
Pred predstavitvijo razmislite:
· Zakaj ste izbrali določeno tehnologijo?
· Kakšne so njene prednosti?
· Kakšne so njene slabosti?
· Ali obstaja alternativa?
· Kako temperatura vpliva na proces?
· Kakšen je fiziološki razlog za opažene spremembe?
· Ali lahko postopek negativno vpliva na kakovost?
· Ali rezultati veljajo za vse sorte oziroma vrste?
· Kaj bi priporočili pridelovalcu ali predelovalcu?
Če odgovora ne poznate, tega ne poskušajte prikriti. Bolje je jasno povedati, da določenega podatka v pregledani literaturi niste obravnavali.

17. KRITERIJI OCENJEVANJA
Pri seminarski nalogi in predstavitvi se upoštevajo naslednji elementi:
1. Strokovna vsebina – 30 %
Ocenjuje se:
· pravilnost informacij;
· razumevanje tematike;
· poznavanje fizioloških procesov;
· razumevanje tehnologije;
· povezovanje fiziologije in tehnologije.
2. Uporaba in kakovost literature – 15 %
Ocenjuje se:
· kakovost virov;
· uporaba znanstvene literature;
· aktualnost literature;
· pravilno citiranje.
3. Analiza in kritično razmišljanje – 20 %
Ocenjuje se:
· primerjava različnih raziskav;
· razlaga rezultatov;
· prepoznavanje prednosti in omejitev;
· sposobnost oblikovanja lastnih strokovnih zaključkov.
4. Struktura in kakovost pisne naloge – 15 %
Ocenjuje se:
· preglednost;
· logična struktura;
· strokovni jezik;
· kakovost tabel, slik in grafov;
· oblikovanje.
5. Ustna predstavitev – 20 %
Ocenjuje se:
· jasnost predstavitve;
· razumljivost;
· upoštevanje časovne omejitve;
· kakovost PPT predstavitve;
· samostojnost predstavitve;
· sposobnost odgovarjanja na vprašanja.

18. Najpogostejše napake
Izogibajte se naslednjim napakam:
· tema je obravnavana preveč splošno;
· večina naloge opisuje pridelavo namesto skladiščenja ali predelave;
· naloga je sestavljena iz prepisanih delov različnih virov;
· uporabljeni so predvsem spletni in nestrokovni viri;
· fiziološki procesi niso povezani s tehnologijo;
· rezultati raziskav so navedeni, vendar niso razloženi;
· grafi in slike nimajo navedenega vira;
· zaključek samo ponovi uvod;
· PowerPoint vsebuje preveč besedila;
· študent bere z diapozitivov;
· predstavitev preseže 15 minut;
· na zaključnem diapozitivu je preveč informacij.

19. Ključno vprašanje pri pripravi naloge
Pri vsakem poglavju se vprašajte:
»Kako je ta informacija povezana s kakovostjo, predelavo ali podaljšanjem življenjske dobe sadja oziroma zelenjave?«
Če povezave ni, podatek verjetno ni bistven za vašo seminarsko nalogo.
Dobra seminarska naloga mora pokazati povezavo:
lastnosti surovine → fiziologija po obiranju → tehnološki postopek → spremembe kakovosti → obstojnost proizvoda → praktični pomen.
To naj bo osnovna rdeča nit celotne pisne naloge in ustne predstavitve.

